עיט זהוב

ממוזער|עיט בגן חיות באוסטרבה
ממוזער|עיט זהוב טורף שועל
ממוזער| Aquila chrysaetos
עיט זהוב או עיט נשרי (בעבר נקרא עיט סלעים; שם מדעי: Aquila chrysaetos) הוא מין של עוף גדול בסוג עיט. זהו עוף דורס מסדרת דורסי היום ומשפחת הנציים והוא טורף-על היכול להתמודד עם מיני טרף הגדולים ממנו.

 תפוצה ואזורי מחיה 
תחום התפוצה של העיט הזהוב נרחב משל כל שאר מיני העיט. הוא חי בשטחים הרריים חסרי עצים, במדבר ובאזורי גבעות. העיט הזהוב מעדיף לחיות בנופים חשופים למחצה - מדרונות הרים, מרגלות צוקים ועמקי נהרות. רוב אוכלוסיות העיט הזהוב יציבות.

העיט הזהוב התאים את עצמו לבתי גידול שונים, אבל לעיתים קרובות הוא שוכן באזורים עם כמה מאפיינים אקולוגיים משותפים. הוא מותאם בעיקר לציד בשטחים פתוחים או חצי פתוחים ויחפש אותם לאורך כל השנה. צמחייה מקומית אטרקטיבית בעבורו ובדרך כלל ימנע מתחומים מפותחים מכל סוג שהוא, עירוניים, חקלאיים או אזורים מאוד מיוערים.

בעולם מצב השימור שלו הוא "ללא חשש", אך בישראל נמצא בסיכון אזורי ועתידו בישראל ובמזרח התיכון בסכנת הכחדה חמורה, בשל הרעלות, התחשמלות או שדידת קינים. נכון ל-2024 רק עשרה זוגות מקננים נצפו ברחבי הארץ. משום כך כאשר בוקע גוזל של עיט זהוב, רשות הטבע והגנים מציבה שמירה עליו עד שהגוזל פורח מהקן. במסגרת מיזם "פורשים כנף" מתקיים שיתוף פעולה של גורמי הטבע עם חברת החשמל כדי לצמצם את היקף ההתחשמלות.

בישראל קיימים 5–7 זוגות בלבד בין מזרח השומרון להר הנגב. בשנת 2022 נולדו לראשונה בישראל שני גוזלים של עיט זהוב בשמורת החי בר בהר הכרמל.

 מראה 
 אורך ממוצע של בוגר: 75-85 ס"מ
 מוטת כנף: 175-240 ס"מ
 משקל: 3-5 ק"ג
קודקודו ועורפו המוזהבים בולטים. צבע זה הוא שהקנה לעיט את שמו "עיט זהוב". המקור חזק והפה גדול. כנפיו גדולות והרגליים מכוסות נוצות. הנקבות גדולות במקצת מהזכרים.

 התנהגות ותזונה 
העיטים חיים כל ימות השנה זוגות-זוגות בתחומי מחיה מוגדרים. בתוך הטריטוריה נמצא מקום הלינה שלהם ובתחומיה נבנים הקנים.
העיט דואה בתחום המחיה שלו במשך שעות מדי יום ותר אחר טרף. נחשב לדורס השני הכי מהיר בעולם, ומשלב כוח, מהירות וגמישות. כשהוא מבחין בטרף, העיט עט עליו במהירות עצומה, ועשוי להגיע עד ל-320 קמ"ש בצלילה. העיט יכול לשאת תוך כדי תעופה טרף במשקל של עד חמישה ק"ג. העיט הזהוב מסוגל לעוט על טרפו ממרומי השמיים ולדרוס ברגליו החזקות ארנבות, שועלים, גדיים ועופות שונים. הוא ניזון מיונקים שונים ועופות. עיטים זהובים, ובעיקר הנקבות הגדולות, מסוגלים לצוד עופר, טלה או גדי קטנים, ונצפו מקרים שבהם עיטים זהובים הרגו ונשאו עגורים, עיזים ואפילו צבאים.

בארץ ישראל נוהג העיט להרים צבים אל האוויר ולשמוט אותם על-גבי מצוקים וסלעים כדי לפצח את שריונם ולאכול את בשרם.

בהרי האלטאי שבמונגוליה (בעיקר קזאחים), בקירגיזסטן, בחבל טובה שבסיביר ובקזחסטן, ישנם בזיירים היודעים לאלף עיט זהוב למטרת צייד.

 רבייה וגידול צאצאים 
העיט הזהוב נוטה לרוב לדגור בצוקים, בין סלעים או על עצים.
הקשר בין בני הזוג ממושך ונמשך כנראה כל החיים, אבל אם מת אחד מבני הזוג, משתדך הפרט הנותר מחדש.
החיזור בין בני הזוג נמשך כל השנה וגובר לקראת ההטלה. הוא מתבטא בעיקר במעופי-ראווה, תוך צלילות ונסיקות.
בהטלה אחת יש לרוב שתי ביצים. הדגירה נמשכת 42–45 יום. הנקבה דוגרת רוב הזמן, אך הזכר עוזר ומאכיל את הנקבה. הגוזלים עוזבים את הקן כשהם בני 65–75 ימים.
רק בגיל שש הם מגיעים לבגרות מינית.

 תת-מינים 
 A. c. chrysaetos תת-מין עיט זהוב אירואסייתי (זה שבישראל) - נמצא בסכנת הכחדה חמורה
 A. c. canadensis תת-מין אמריקאי
 A. c. homeryi תת-מין איברי (ספרדי)
 A. c. japonica תת-מין יפני
 A. c. daphanea תת-מין רוסי

 בתרבות 
העיט הזהוב הוא הציפור הלאומית של גרמניה, אוסטריה ואלבניה, מקסיקו וקזחסטן, ומונצח בסמל ההיסטורי עיט הרייך. כמו כן הוא מזוהה עם צלאח א-דין, ונמצא על סמל מצרים, סמל עיראק, סמל תימן וסמל הרשות הפלסטינית ובעבר היה גם על סמל לוב.

 ראו גם
 עיט צלאח א-דין

 קישורים חיצוניים 







הערות שוליים

קטגוריה:טקסונים שתוארו בידי קארולוס לינאוס
קטגוריה:עיט (סוג)
קטגוריה:ארץ ישראל: נציים
קטגוריה:ציפורים לאומיות
קטגוריה:אוסטריה: סמלים לאומיים
קטגוריה:גרמניה: סמלים לאומיים
קטגוריה:מקסיקו: סמלים לאומיים
קטגוריה:קזחסטן: סמלים לאומיים
קטגוריה:ארצות הברית: עופות
קטגוריה:בעלי חיים בסכנת היעלמות מארץ ישראל
קטגוריה:מונגוליה: עופות
קטגוריה:מרוקו: עופות
קטגוריה:אלבניה: עופות
קטגוריה:ירדן: עופות
קטגוריה:בעלי חיים בהרי הרוקי
קטגוריה:בעלי חיים שתוארו ב-1758